Otaniemen tutkimusreaktori käynnistettiin vuonna 1962.

VTT haluaa poistaa käytöstä ja purkaa Otaniemessä sijaitsevan tutkimusreaktorin.

Kyseessä on vuonna 1962 käynnistetty Suomen ensimmäinen ydinreaktori - ja ensimmäinen reaktorin purku Suomessa.

Säteilyturvakeskus arvioi VTT:n suunnitelmat.

Otaniemen tutkimusreaktori sammutettiin pysyvästi vuonna 2015. Kuva vuodelta 2015. MEERI UTTI

Teknologian tutkimuskeskus VTT hakee lupaa poistaa Espoon Otaniemessä sijaitseva tutkimusreaktori FiR1 käytöstä, kertoo säteilyturvakeskus STUK.

VTT hakee lupaa reaktorin lopulliseen purkamiseen ja alueen puhdistamiseen.

STUKin mukaan Työ- ja elinkeinoministeriö toimitti STUKille tiistaina kirjeen, jossa se pyytää lausuntoa VTT:n hakemasta käytöstäpoistoa koskevasta luvasta.

Kyseessä on ensimmäinen ydinreaktorin käytöstäpoisto Suomessa.

Vuodesta 1962

Otaniemen reaktori käynnistettiin vuonna 1962, eikä sen käyttö ole aiheuttanut STUKin mukaan tähän mennessä vaaraa.

Vaikka laitos on pieni, kestää lausunnon valmistuminen arvioiden mukaan noin vuoden päivät. STUK arvioi, täyttääkö VTT;n suunnitelma lainsäädännön vaatimukset ja voidaan purku suorittaa niin, että työstä ei aiheudu vaaraa ihmisille ja ympäristölle.

Tarkastettaviin suunnitelmiin kuuluu myös reaktorissa käytetyn ydinpolttoaineen ja muiden radioaktiivisten aineiden käsittely ja loppusijoitus.

Luvan käytöstäpoistolle antaa valtioneuvosto.

Reaktori sijaitsee altaassa. Kuva vuodelta 2015. MEERI UTTI

Pieni reaktori

STUKin mukaan FiR1 on pieni, lämpöteholtaan 250 kilowatin tutkimus- ja koulutuskäyttöön rakennettu reaktori. Sitä on käytetty myöhemmin myös isotooppituotantoon ja sädehoitoon.

Reaktori on allastyyppinen ja vesijäähdytteinen. VTT sai reaktorille käyttöluvan viimeksi vuonna 2011, jolloin lupa myönnettiin vuoteen 2023 asti.

Käyttö päätettiin kuitenkin lopettaa vuonna 2012 taloudellisista syistä. VTT:n mukaan sädehoito päättyi sitä organisoineen yhtiön konkurssiin.

Reaktori sammutettiin pysyvästi vuonna 2015.